ভোটের আগে অরুণাচল প্রদেশে বিজেপি নেতা অপহৃত
লোকসভা নির্বাচনে ভোট গ্রহণ শুরু হওয়ার ঠিক আগমুহূর্তে ভারতের অরুণাচল প্রদেশে দেশটির ক্ষমতাসীন দল ভারতীয় জনতা পার্টির-বিজেপি এক নেতাকে অপহরণ করেছে বিচ্ছিন্নতাবাদীরা।এ ঘটনায় ক্ষুব্ধ প্রধান নির্বাচনী কর্মকর্তা (সিইও) পবন কুমার সাইন বুধবার বলেন, চোরাগুপ্তা হামলার মাধ্যমে নির্বাচন প্রক্রিয়ায় কোনো ধরনের হস্তক্ষেপের চেষ্টা সহ্য করা হবে না এবং এ ধরণের কার্যক্রমের বিরুদ্ধে কঠোরতম ব্যবস্থা গ্রহণ করা হবে।১৯ এপ্রিল ভারতে লোকসভা নির্বাচনে প্রথম দফা ভোটগ্রহণ শুরু হবে। অরুণাচল প্রদেশে লোকসভার দুইটি আসন রয়েছে। ওই দুই আসনে ভোট গ্রহণের পাশাপাশি একই দিন রাজ্যে ৬০ সদস্যের বিধানসভা নির্বাচনের ভোট গ্রহণও অনুষ্ঠিত হবে। এরই মধ্যে নিয়ম মেনে ভোটের প্রচার-প্রচারণা বন্ধ করা হয়েছে।
এনডিটিভি জানায়, বুধবার রাজ্যের লংডিং জেলা থেকে বিচ্ছিন্নতাবাদীরা বিজেপির একজন নেতাকে ধরে নিয়ে যায়। জেলাটি অরুণাচল ইস্ট লোকসভা আসনের অন্তর্গত।আইজিপি চুখু আপা বিজেপি নেতা অপহরণের বিষয়টি স্বীকার করে বলেন, পুলিশ এবং আধাসামরিক বাহিনী ওই ব্যক্তিকে উদ্ধারে নিজেদের কাজ করে যাচ্ছে। এ বিষয়ে বিস্তারিত আর কোনো তথ্য দিতে রাজি হননি তিনি।এনডিটিভি জানায়, অরুণাচল প্রদেশে ৬০ আসনের বিধানসভায় এরইমধ্যে ১০টি আসনে বিজেপি একমাত্র প্রার্থী দেওয়ায় তারা বিনাপ্রতিদ্বন্দ্বিতায় নির্বাচিত হতে চলেছে।অরুণাচল প্রদেশের পূর্বের তিন জেলা তিরাপ, চ্যাংল্যাং এবং লংডিং এ নাগা বিচ্ছিন্নতাবাদীরা সক্রিয়। তারা অপহরণ, চাঁদাবাজিসহ অন্যান্য অসামাজিক কর্মকাণ্ডে লিপ্ত থাকে।

রাত পোহালেই ভারতের অরুণাচল প্রদেশে একইসঙ্গে লোকসভা ও বিধানসভা নির্বাচনে ভোট গ্রহণ অনুষ্ঠিত হবে।